CELEX: 32013R0782
Language: el
Date: 2013-08-14 00:00:00
Title: Κανονισμός (ΕΕ) αριθ. 782/2013 της Επιτροπής, της 14ης Αυγούστου 2013 , για την τροποποίηση του παραρτήματος III του κανονισμού (ΕΕ) αριθ. 66/2010 του Ευρωπαϊκού Κοινοβουλίου και του Συμβουλίου σχετικά με το οικολογικό σήμα της ΕΕ (EU Ecolabel)  Κείμενο που παρουσιάζει ενδιαφέρον για τον ΕΟΧ

15.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 219/26
            
         ΚΑΝΟΝΙΣΜΌΣ (ΕΕ) αριθ. 782/2013 ΤΗΣ ΕΠΙΤΡΟΠΉΣ
   της 14ης Αυγούστου 2013
   για την τροποποίηση του παραρτήματος III του κανονισμού (ΕΕ) αριθ. 66/2010 του Ευρωπαϊκού Κοινοβουλίου και του Συμβουλίου σχετικά με το οικολογικό σήμα της ΕΕ (EU Ecolabel)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 15,
   Εκτιμώντας τα ακόλουθα:
   
               (1)
            
            
               Προκειμένου να αυξηθεί η χρήση του οικολογικού σήματος της ΕΕ και να ενθαρρυνθούν οι κατασκευαστές των οποίων τα προϊόντα πληρούν τα κριτήρια του εν λόγω σήματος, το κόστος χρήσης του οικολογικού σήματος της ΕΕ θα πρέπει να είναι το χαμηλότερο δυνατό, αλλά ωστόσο να επαρκεί για να καλυφθεί το κόστος λειτουργίας του προγράμματος του οικείου οικολογικού σήματος.
            
         
               (2)
            
            
               Ο κανονισμός (ΕΚ) αριθ. 66/2010 παρέχει τη δυνατότητα αύξησης του μέγιστου τέλους, όπου απαιτείται και ενδείκνυται.
            
         
               (3)
            
            
               Οι αρμόδιοι φορείς διεξήγαγαν εσωτερική αξιολόγηση για να εκτιμήσουν εάν το υφιστάμενο επίπεδο των τελών επαρκεί για να καλύψει όλα τα καθήκοντα που τους ζητείται να διεκπεραιώσουν για να την εκτέλεση του προγράμματος του οικολογικού σήματος της ΕΕ.
            
         
               (4)
            
            
               Τα μέτρα τα οποία προβλέπονται στον παρόντα κανονισμό είναι σύμφωνα με τη γνώμη που διατύπωσε η επιτροπή που συστάθηκε βάσει του άρθρου 16 του κανονισμού (ΕΚ) αριθ. 66/2010,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 66/2010 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Αυγούστου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 27 της 30.1.2010, σ. 1.
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ ΙΙΙ
            1.   Τέλος αίτησης
            
            Ο αρμόδιος φορέας στον οποίο υποβάλλεται αίτηση επιβάλλει τέλη για τη διεκπεραίωση της αίτησης. Το τέλος αυτό δεν είναι κατώτερο των 200 ευρώ ούτε υπερβαίνει τα 2 000 ευρώ.
            Στην περίπτωση των μικρομεσαίων επιχειρήσεων (1) και των επιχειρήσεων αναπτυσσόμενων χωρών, το ανώτατο τέλος αίτησης δεν υπερβαίνει τα 600 ευρώ.
            Στην περίπτωση των πολύ μικρών επιχειρήσεων (2), το μέγιστο τέλος αίτησης είναι 350 ευρώ.
            Το τέλος αίτησης μειώνεται κατά 30 % για αιτούντες καταχωρισμένους στο σύστημα οικολογικής διαχείρισης και οικολογικού ελέγχου της ΕΕ (EMAS) ή κατά 15 % για πιστοποιημένους κατά το πρότυπο ISO 14001. Οι εκπτώσεις δεν έχουν σωρευτικό χαρακτήρα. Όταν συντρέχουν αμφότερα τα συστήματα, ισχύει μόνον η μεγαλύτερη έκπτωση.
            Η εν λόγω έκπτωση υπόκειται στον όρο ότι ο αιτών αναλαμβάνει τη ρητή δέσμευση, να διασφαλίσει την απόλυτη συμμόρφωση των προϊόντων του που φέρουν οικολογική σήμανση με τα κριτήρια απονομής του οικολογικού σήματος της ΕΕ καθ’ όλη τη διάρκεια ισχύος της σύμβασης, με τη δέσμευση αυτή να έχει δεόντως ενσωματωθεί στην πολιτική του για το περιβάλλον και στους εκτενείς περιβαλλοντικούς στόχους.
            Οι αρμόδιοι φορείς είναι δυνατόν να επιβάλουν τέλη για τροποποιήσεις ή επεκτάσεις της άδειας. Το αντίστοιχο τέλος δεν πρέπει να υπερβαίνει το τέλος αίτησης και ισχύουν επίσης οι ανωτέρω εκπτώσεις.
            Το τέλος αίτησης δεν καλύπτει το κόστος δοκιμής και επαλήθευσης από τρίτους και κάθε επιτόπια επιθεώρηση που ενδέχεται να απαιτηθεί από τρίτους ή από αρμόδιο φορέα. Οι αιτούντες καλύπτουν οι ίδιοι το κόστος των εν λόγω δοκιμών, επαληθεύσεων και επιθεωρήσεων.
            2.   Ετήσιο τέλος
            
            Ο αρμόδιος φορέας μπορεί να απαιτήσει από κάθε αιτούντα που έχει λάβει οικολογικό σήμα της ΕΕ να καταβάλει ετήσιο τέλος. Αυτό ενδέχεται να είναι τέλος κατ’ αποκοπή ή να εξαρτάται από την αξία των ετήσιων πωλήσεων εντός της Ένωσης του προϊόντος που έχει λάβει το οικολογικό σήμα της ΕΕ.
            Η περίοδος που καλύπτεται από το ετήσιο τέλος αρχίζει την ημερομηνία απονομής του οικολογικού σήματος της ΕΕ στον αιτούντα.
            Όταν το τέλος υπολογίζεται ως ποσοστό της αξίας των ετήσιων πωλήσεων δεν υπερβαίνει το 0,15 % της εν λόγω αξίας. Το τέλος βασίζεται στις τιμές εργοστασίου όταν το προϊόν που έχει λάβει το οικολογικό σήμα της ΕΕ είναι φυσικό προϊόν. Το τέλος βασίζεται στην τιμή παράδοσης όταν αφορά υπηρεσίες.
            Το μέγιστο ετήσιο τέλος είναι 25 000 ευρώ ανά ομάδα προϊόντων ανά αιτούντα.
            Για ΜΜΕ, πολύ μικρές επιχειρήσεις ή αιτούντες από αναπτυσσόμενες χώρες, το ετήσιο τέλος μειώνεται κατά τουλάχιστον 25 %.
            Το ετήσιο τέλος δεν καλύπτει το κόστος δοκιμών, επαλήθευσης και τυχόν επιτόπιων επιθεωρήσεων που ίσως απαιτηθούν. Οι αιτούντες καλύπτουν οι ίδιοι το κόστος των εν λόγω δοκιμών, επαληθεύσεων και επιθεωρήσεων.
            3.   Τέλος επιθεώρησης
            
            Ο αρμόδιος φορέας είναι δυνατόν να επιβάλει τέλος επιθεώρησης.
         
      
      
         (1)  Μικρές και μεσαίες επιχειρήσεις (ΜΜΕ) όπως ορίζονται στη σύσταση 2003/361/ΕΚ της Επιτροπής (ΕΕ L 124 της 20.5.2003, σ. 36).
      
         (2)  Πολύ μικρές επιχειρήσεις, όπως ορίζονται στη σύσταση 2003/361/ΕΚ.»